Úradný vestník L 207 , 06/08/1999 S. 0031 - 0032



Rozhodnutie Komisie z 26. júla 1999 o dovoze oviec a kôz z Bulharska a ktorým sa mení a dopĺňa rozhodnutie 97/232/ES (oznámené pod číslom dokumentu C(1999) 2433) (Text s významom pre EHP) (1999/541/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 72/462/EHS z 12. decembra 1972 o problémoch zdravotných a veterinárnych kontrol pri dovoze hovädzieho dobytka, oviec, kôz, ošípaných a produktov z čerstvého mäsa z tretích krajín [1], naposledy zmenenú a doplnenú smernicou 97/79/ES [2], a najmä na jej článok 3, 6 a 7, (1) keďže smernica Rady 91/68/EHS [3], naposledy zmenená a doplnená Aktom o pristúpení Rakúska, Fínska a Švédska, ustanovuje zdravotné podmienky zvierat, ktorými sa riadi obchod vo vnútri spoločenstva s ovcami a kozami; (2) keďže rozhodnutie Komisie 93/198/EHS [4], naposledy zmenené a doplnené rozhodnutím 97/231/ES [5], stanovuje zdravotné podmienky zvierat a veterinárne certifikácie pre dovoz domácich oviec a kôz; (3) keďže rozhodnutie Komisie 97/232/ES [6] zostavuje zoznam tretích krajín, z ktorých členské štáty povoľujú dovoz oviec a kôz; (4) keďže tieto zoznamy môžu byť hocikedy zmenené a doplnené, aby tak zohľadnili nové informácie a nové okolnosti; (5) keďže na základe poslednej veterinárnej misie Komisie sa zdá, že bulharské veterinárne služby dostatočne kontrolujú celú krajinu; (6) keďže od septembra 1996 nebol v Bulharsku zaznamenaný žiaden prípad kiahní oviec a kôz; (7) keďže sa v krajine v posledných dvoch rokoch nevyskytla slintačka a krívačka; (8) keďže je možné povoliť dovoz domácich oviec a kôz na okamžitú porážku bez rizika rozšírenia týchto chorôb; (9) keďže je nevyhnutné dodržať obmedzenie pozdĺž hraníc s Tureckom vo forme dvadsať kilometrov širokého koridoru pri dovoze živých oviec a kôz; (10) keďže rozhodnutie 97/232/ES by sa malo príslušne zmeniť a doplniť; (11) keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Členské štáty povolia dovoz domácich oviec a kôz na okamžitú porážku z Bulharska. Článok 2 Príloha k rozhodnutiu 97/232/ES sa mení a dopĺňa takto: V časti 2 sa slová "viazaný na dočasné prerušenie schválenia kvôli zdravotnej situácii zvierat" nahrádzajú týmito „vylučujúc dvadsať kilometrov širokú zónu oblastí Bourgas, Jambol, Sliven, Starazagora, Hasskovo a Kardjali pozdĺž hraníc s Tureckom. Zvieratá uvedené v certifikáciách požadovaných rozhodnutím Komisie 93/198/EHS sa musia podrobiť: - 14-dňovej karanténe pred vývozom, v priestoroch úradne schválených príslušnými ústredným orgánmi vyvážajúcej krajiny a ktoré sú pod kontrolou úradného veterinára a sú kontrolované takým spôsobom, že priamy alebo nepriamy kontakt medzi zvieratami určených na vývoz a inými párnokopytníkmi je zabránený a - sérologickým testom na protilátky slintačky a krívačky s negatívnymi výsledkami, ktoré sa uskutočnia po ôsmich dňoch od ich izolovania.“ Článok 3 Toto rozhodnutie je adresované členským štátom. V Bruseli 26. júla 1999 Za Komisiu Franz Fischler člen Komisie [1] Ú. v. ES L 302, 31.12.1972, s. 28. [2] Ú. v. ES L 24, 30.1.1998, s. 31. [3] Ú. v. ES L 46, 19.2.1991, s. 19. [4] Ú. v. ES L 86, 6.4.1993, s. 34. [5] Ú. v. ES L 93, 8.4.1997, s. 22. [6] Ú. v. ES L 93, 8.4.1997, s. 43. --------------------------------------------------